S P R Á V A
z kontroly plnenia úloh z uznesení vlády SR splatných v  III. štvrťroku 2006 a uznesenia vlády SR č. 34/2006 s osobitným zreteľom na kontrolu plnenia opatrení uvedených v odpovedi vlády SR na „Správu pre vládu o návšteve SR, ktorú uskutočnil Európsky výbor na zabránenie mučenia a neľudského či ponižujúceho zaobchádzania alebo trestania“ (Výbor CPT)
Kontrolu vykonal Úrad vlády SR v súlade s uznesením vlády SR č. 569/2006, ktorým sa schválilo „Zameranie kontrolnej činnosti Úradu vlády SR na II. polrok 2006“. Cieľom kontroly bolo zistiť plnenie úloh  z  uznesení vlády SR  splatných  v  III. štvrťroku 2006 a vecného a časového plnenia opatrení uvedených v odpovedi vlády na správu Výboru CPT schválenej uznesením vlády SR č. 34/2006. V prípade zistených nedostatkov zabezpečiť prijatie opatrení na ich odstránenie. 
Z úrovne Úradu vlády SR (ďalej ÚV SR)  bolo  kontrolované  plnenie  úloh  z uznesenia vlády SR č. 34  z  18.01.2006  na  Ministerstve spravodlivosti SR (ďalej MS SR),  Ministerstve vnútra SR (ďalej MV SR), a Ministerstve zdravotníctva SR (ďalej MZ SR). Súčasne dňa 15.11.2006 požiadal vedúci ÚV SR v súlade s kompetenciami vyplývajúcimi z § 14 ods. 1 zákona NR SR č. 10/1996 Z. z. o kontrole v štátnej správe, o poskytnutie záväznej informácie o plnení opatrení ministerku práce sociálnych vecí a rodiny, generálneho prokurátora a predsedov Bratislavského a Trnavského samosprávneho kraja. Na základe listu vedúceho ÚV SR č. 7036/2006/SK zo dňa 28.09.2006 podpredsedovia vlády a ministri spravodlivosti a vnútra zabezpečili spoluprácu pri výkone kontroly v ministerstvách a v zariadeniach v pôsobnosti ministerstiev určením odborných zamestnancov do kontrolných skupín a zabezpečením povolenia vstupu do príslušných zariadení.

A.	 Stav plnenia úloh vyplývajúcich z uznesení vlády SR splatných v III. štvrťroku 2006

Podkladom pre výkon kontroly plnenia úloh z uznesení vlády SR splatných v III. štvrťroku 2006 boli štvrťročné hlásenia ministerstiev a ostatných ústredných orgánov štátnej správy o ich plnení. Ďalej doklady preukazujúce objektívnosť vykazovaných výsledkov vo vybraných subjektoch, kde ÚV SR vykonal kontrolu.

V uzneseniach prijatých od 01.01.1995 do 30.09.2006 vláda uložila podpredsedom vlády, vedúcemu ÚV SR, ministrom, predsedom ostatných ústredných orgánov štátnej správy SR    a riaditeľovi NBÚ splniť v kontrolovanom období 405 termínovaných  úloh. Z týchto úloh bolo 367 úloh splnených v termíne (90,6 %), 36 úloh bolo splnených oneskorene (8,9 %) a dve úlohy neboli splnené (0,5 %). Stav v  plnení termínovaných úloh splatných v  kontrolovanom štvrťroku v porovnaní so stavom ich plnenia v II. štvrťroku 2006 nemožno hodnotiť pozitívne, pretože v sledovanom štvrťroku sa  znížil  podiel  splnených  úloh  v  termíne  a  vzrástol  podiel  oneskorene  splnených  a  nesplnených úloh z počtu splatných termínovaných úloh.

Prehľad o  stave plnenia úloh z uznesení vlády prijatých od 01.01.1995 do 30.09.2006 a splatných v  III. štvrťroku 2006 tvorí prílohu č. 1 tejto správy. V prílohe č. 2 sú uvedené príčiny nesplnenia úlohy z uznesenia vlády.

Súhrnné výsledky vykonanej kontroly a stav zistený kontrolami v predchádzajúcich štvrťrokoch rokov 2004, 2005 a 2006 je v tabuľke č. 1.

         Tabuľka č. 1

Kontrolované
obdobie	Úlohy           
celkom	Termín.
úlohy
celkom	Z   t o h o	Netermínované úlohy	
			Splatné v kontrolovanom  období	Splatné v ďalšom období		
			celkom	splnené v termíne	oneskor.
splnené	Nesplnené
		celkom
	z toho
splnené	
1. júl – 30. september 2004	8175	2027
(24,8 %)	432	387
(89,6 %)	42
(9,7 %)	3
(0,7 %)	1595	6148
(75,2 %)	941
(15,3 %)	
1. okt. – 31. december 2004	7617	2278
(29,9 %)	848	769
(90,7 %)	62
(7,3 %)	17
(2,0 %)	1430	5339
(70,1 %)	934
(17,5 %)	
1. január – 31. marec 2005	6701	1715
(25,6 %)	449	403
(89,8 %)	42
(9,3 %)	4
(0,9 %)	1266	4986
(74,4 %)	893
(17,9 %)	
1. apríl – 30. jún 2005	7025	1911
(27,2 %)	597	544
(91,1 %)	52
(8,7 %)	1
(0,2 %)	1314	5114
(72,8 %)	464
(9,1%)	
1. júl – 30. september 2005	6957	1867
(26,8%)             	397	364
(91,7%)	33
(8,3%)	0
(0,0%)	1470	5090
(73,2%)	666
(13,1%)	
1. okt. – 31. december 2005	7605	2316
(30,5%)	889	835
(93,9%)	47
(5,3%)	7
 (0,8%)	1427	5289
(69,5%)	696
(13,2%)	
1.január – 31. marec 2006	7427	2008
(27,0%)	573	528
(92,2%)	42
(7,3%)	3
(0,5%)	1435	5419
(73,0%)	673
(12,4%)	
1. apríl – 30. jún 2006	7667	2046
(26,7%)	505	470
(93,1%)	34
(6,7%)	1
(0,2%)	1541	5621
(73,3%)	766
(13,6%)	
1. júl – 30. september 2006	6753	1458
 (22,1%)	405	367
(90,6%)	36
(8,9%)	2
(0,5%)	1053	5295
(78,4%)	950
(17,9%)	

V porovnaní s výsledkami kontroly v II. štvrťroku 2006 došlo v kontrolovanom období k poklesu celkového počtu uložených úloh o 914 úloh, t. j. o  11,9 %, z toho pokles počtu  termínovaných úloh predstavuje 588 úloh, t. j. o 28,7 %. 
Podiel uložených netermínovaných úloh na celkovom počte úloh tvorí v kontrolovanom období 78,4 % a  je vyšší v  porovnaní s  podielom tejto kategórie úloh, dosiahnutým v predchádzajúcom štvrťroku, o 5,1 %.  Pretrvávajúci  vysoký podiel netermínovaných úloh  nie je v súlade s ustanovením čl. 6, ods. 2, v bode b) Smernice na prípravu a predkladanie materiálov na rokovanie vlády SR, schválenej uznesením vlády SR č. 512 z 13. 06. 2001: „pri navrhovaní úloh treba uviesť, komu sa majú úlohy uložiť, navrhované úlohy  formulovať vecne a uviesť termíny ich splnenia alebo u trvalých úloh termíny vyhodnotenia plnenia; úlohy musia byť reálne a v navrhovaných termínoch splniteľné“.
Porovnanie počtu predložených termínovaných a netermínovaných úloh do návrhov uznesení vlády v III. štvrťroku 2006 podľa jednotlivých predkladateľov tvorí prílohu č. 3. Vyplýva z nej, že viac návrhov netermínovaných úloh ako termínovaných predložili do návrhov uznesení vlády SR najmä ministri hospodárstva, zdravotníctva a ministerka práce, sociálnych vecí a rodiny.
Výsledky kontroly vecného a časového plnenia úloh vyplývajúcich z uznesení vlády vo vybraných ministerstvách – MS SR, MV SR a MZ SR
Kontrolami vykonanými výberovým spôsobom na MS SR, MV SR a MZ SR bolo zistené, že netermínované úlohy sa plnia priebežne a termínované úlohy sa splnili, resp. mali odložený termín plnenia na základe súhlasu predsedu vlády SR v nasledovných prípadoch:
Vláda SR uznesením  č. 464 z 17.05.2006 v bode B.1 zmenila termín plnenia úlohy B.5. z uznesenia vlády SR č. 636 z 24.08.2005: „V spolupráci s ministrom výstavby a regionálneho rozvoja predložiť na rokovanie vlády návrh novely Občianskeho zákonníka, ktorou sa upravia podmienky poskytovania bytových náhrad“ na 30. september 2006. Na základe žiadosti ministerky spravodlivosti predseda vlády SR listom č. 3914/2006/KPV-OSV súhlasil s odkladom termínu plnenia citovanej úlohy do 31. decembra 2006. Úloha je splatná v ďalšom kontrolovanom období.
Úlohu C.2 z uznesenia vlády SR č. 234 zo dňa  15.03.2006 „Zabezpečiť vypracovanie a v spolupráci s ministrom zahraničných vecí publikovanie príručky o Dohovore OECD proti podplácaniu zahraničných verejných činiteľov v  medzinárodných obchodných transakciách a revidovanom odporúčaní z  roku 1997 z  prostriedkov dobrovoľného príspevku SR do OECD“ s termínom plnenia do 31.08.2006, vyhodnotilo MS SR vo štvrťročnom hlásení o plnení úloh z uznesení vlády v III. štvrťroku 2006 ako nesplnenú. Kontrolou bolo zistené, že minister spravodlivosti požiadal predsedu vlády SR o odklad plnenia uvedenej úlohy do 31.12.2006,  pretože MZV SR zaradilo   vydanie   príručky  do  edičného  plánu   do  konca  roka  2006.  Predseda  vlády  SR  listom  č. 6413/2/2006/KPV OSV súhlasil s plnením uvedenej úlohy do 31.12.2006. Úloha je splatná v ďalšom kontrolovanom období.

B. Výsledky kontroly vecného a časového plnenia úloh z uznesenia vlády SR č. 34/2006 týkajúcich sa riešenia nedostatkov uvedených v  správe vypracovanej Európskym výborom pre zabránenie mučenia a neľudského, či ponižujúceho zaobchádzania alebo trestania
Vláda SR uznesením č. 34/2006 z 18.01.2006, v bode A. vzala na vedomie Správu pre vládu SR o návšteve SR, ktorú uskutočnil Európsky výbor na zabránenie mučenia a neľudského  či  ponižujúceho  zaobchádzania   alebo   trestania   (ďalej  len „Výbor CPT“)  v  dňoch  22.02  až  03.03.2005  a  v bode B. schválila návrh odpovede vlády SR. V bode D. tohto uznesenia uložila podpredsedom vlády a ministrom kontrolovaných subjektov, podpredsedovi vlády pre európsku integráciu, ľudské práva a menšiny a ministerke práce, sociálnych vecí a rodiny plniť úlohy súvisiace s prijatými opatreniami uvedenými v odpovedi vlády SR s cieľom vykonania odporúčaní Výboru CPT. V tejto časti uznesenia bolo ďalej uložené podpredsedovi vlády a ministrovi spravodlivosti, ministrovi vnútra, ministrovi zdravotníctva a vedúcej ÚV SR zabezpečiť vykonanie kontroly plnenia časti D. tohto uznesenia. 

Úlohou D.1. vláda uložila podpredsedovi vlády a ministrovi spravodlivosti, ministrovi vnútra a ministrovi zdravotníctva „realizovať v rámci svojej pôsobnosti opatrenia uvedené v odpovedi vlády SR s cieľom vykonania odporúčaní Výboru CPT, vrátane finančného zabezpečenia týchto opatrení“. Úloha nie je termínovaná.

1) Plnenie úlohy v Ministerstve spravodlivosti SR:
Na základe odpovede vlády SR v časti „Väznice“ MS SR prijalo opatrenia pre ústavy na výkon väzby, ústavy na výkon trestu odňatia slobody, ústav na výkon trestu odňatia slobody pre mladistvých  a nemocnicu pre obvinených a odsúdených s označením GR ZVJS-15-2/11-Ko-2006. Opatrenia nie sú prijaté k tým odporúčaniam výboru CPT, ktoré vláda SR neakceptovala, alebo boli postačujúco zdôvodnené v odpovedi vlády SR z 18. 01. 2006.
Konkrétne výsledky plnenia opatrení sú zahrnuté v Informácii o prijatých opatreniach a ich plnení, ktorú vypracoval generálny riaditeľ Zboru väzenskej a justičnej stráže (ďalej len „ZVJS“) a odsúhlasila ministerka spravodlivosti dňa 15.06.2006:
a)	odbornej prípravy personálu (bod 42 správy Výboru CPT) – Personál absolvuje základné odborné, stredné odborné a  špeciálne vzdelávanie, pohovory so psychológmi na elimináciu negativistických postojov v medziľudskej komunikácii, má k dispozícii rehabilitačné zariadenia a zabezpečený vstup na kultúrne podujatia. Úloha sa plní.
b)	poskytovania zdravotnej starostlivosti (bod 56) – Zdravotná starostlivosť je poskytovaná v súlade s Koncepciou poskytovania zdravotnej starostlivosti v ZVJS, ktorá rieši odporúčania Výboru CPT v oblasti personálneho obsadenia zdravotníckych stredísk v ústavoch. Úloha sa  plní.
c)	umožnenia lekárskych prehliadok pre odsúdených bez prítomnosti dozorcu, ak si ho nevyžiada lekár (bod 60) – Realizáciu opatrenia upravuje § 5 ods. 2 vyhlášky ministra spravodlivosti o organizovaní poskytovania zdravotnej spravodlivosti v ZVJS z 26.06.2006. Úloha sa plní.
d)	prijímania návštev odsúdených vykonávajúcich dlhodobé tresty (bod 62) – Opatrenie sa vykonáva v súlade s § 24 zákona č. 475/2005 Z. z. o výkone trestu odňatia slobody a o zmene a doplnení niektorých zákonov, podľa ktorého každý odsúdený má právo prijať návštevu blízkej osoby v čase určenom riaditeľom ústavu raz za mesiac v trvaní dvoch hodín.  Úloha sa plní.
e)	plnenie opatrení v oblasti rekonštrukcie objektov, resp. zabezpečovania materiálnych a technických podmienok závisí od zabezpečenia finančných prostriedkov. Podrobné vyhodnotenie zisteného stavu je nasledovné:
Opatrenia k bodom 43,  44  a 45 správy Výboru CPT
-	vypracovať harmonogram postupného prebudovávania hygienických zariadení v ústavoch na výkon väzby, na celách obvinených tak, aby boli oddelené od ostatného priestoru cely, uplatňovať finančné prostriedky na príslušný kalendárny rok a zrealizovať prestavbu do roku 2010;
-	prehodnotiť v ústavoch na výkon väzby opodstatnenosť zabudovaných zábran na oknách ciel v zmysle Aktualizovanej Koncepcie bezpečnosti vo väzenstve v súlade s hygienickými  zásadami a prípadne zabezpečiť ich odstránenie po súhlase generálneho riaditeľa zboru;
-	zvýšenú pozornosť venovať oddelenému umiestňovaniu mladistvých obvinených od dospelých. Mladistvých obvinených umiestňovať v cele spoločne s dospelými obvinenými iba v odôvodnenom prípade, čo sa vyznačí v osobnej karte mladistvého obvineného.
Plnenie: Na realizáciu opatrení k cit. bodom bolo vydané nariadenie GR ZVJS-15-2/11-Ko-2001, ktoré sa realizuje vo všetkých ústavoch. Oddelené hygienické zariadenia sú v celách piatich ústavov, ktoré však neboli predmetom návštevy Výboru CPT.  Realizácia opatrení v ďalších ústavoch si vyžaduje riešenie priestorov stavebnými úpravami, ktoré sa uskutočnia za predpokladu pridelenia finančných prostriedkov. Pri umiestnení mladistvých sa postupuje v súlade s § 11 ods. 1 písm. b) Poriadku výkonu väzby v súlade s požiadavkou Výboru CPT. Umiestňovanie mladistvých oddelene od obvinených dospelých  upravuje  § 8  ods. 3  písm. b)  zákona  č. 475/2005 Z. z.   o  výkone  trestu  odňatia  slobody  a o zmene a doplnení niektorých zákonov a § 7 ods. 1 písm. b) zákona č. 221/2006 Z. z. o výkone väzby. 
Opatrenia k bodom  46 a 54 – aktivity mimo cely a pod..
-	postupne vytvárať priestorové, materiálne a  technické podmienky na zabezpečovanie záujmovej a športovej činnosti obvinených a odsúdených vo vnútorných i vonkajších priestoroch ústavov;
-	časový rozvrh dňa obvinených a odsúdených navrhnúť tak, aby bol vytvorený dostatočný priestor na ich aktivity mimo cely pri zabezpečovaní účelu výkonu väzby a výkonu trestu odňatia slobody;
-	hľadať možnosti a vytvárať podmienky na zaraďovanie obvinených do práce pri dodržaní všeobecne záväzných právnych predpisov.
Plnenie: K uvedeným aktivitám prijali v termíne do 20.05.2006 všetky ústavy vlastné opatrenia, vychádzajúce z finančných možností príslušných ústavov.
Zákon č. 475/2005 Z. z. o výkone trestu odňatia slobody a o zmene a doplnení niektorých zákonov  s účinnosťou od 01.01.2006 a zákon č. 221/2006 Z. z. o výkone väzby s účinnosťou od 01.07.2006 vytvárajú dostatočný právny priestor pre realizovanie voľno- časových aktivít odsúdených a obvinených. V ústavoch na výkon  trestu odňatia slobody s účinnosťou od 01.01.2006 sú spracované a generálnym riaditeľom ZVJS schválené nové ústavné poriadky, ktorých súčasťou je i časový rozvrh dňa odsúdených. Ústavné poriadky pre ústavy na výkon väzby sú spracované, schválené s účinnosťou od 01.07.2006. Aktivity mimo cely sú na ústavoch rozpracované v tzv. ponukových listoch na príslušný mesiac.
Opatrenia k bodu 9, 10, 44 – humánnejšie riešenie pre odsúdených vykonávajúcich dlhodobé tresty a podobne
Plnenie: Na rekonštrukciu objektu č. 5 Ústavu na výkon trestu odňatia slobody v Ilave bol vypracovaný lokalitný program, ktorý je súčasťou dlhodobého zámeru rozvoja ústavu. Ďalej bol kontrole predložený, spracovaný a následne odoslaný Výboru CPT materiál „Informácia o opatreniach prijatých na bezprostrednú pripomienku delegácie CPT, týkajúcu sa odsúdených  vykonávajúcich dlhodobé tresty vo väznici v Ilave“ s odvolávkou aj na riešenie daného problému v novom zákone č. 475/2005 Z. z. o výkone trestu  odňatia slobody a následne vykonávacej vyhlášky MS SR č. 664/2005 Z. z.. V rámci uvedenej problematiky v roku 2006 vydalo GR ZVJS rozkaz o zriaďovaní a činnosti špecializovaných oddielov  s cieľom upravenia podmienok výkonu doživotného trestu odňatia slobody.  
Opatrenia k bodu 39 – koncepcia väzenstva, norma ubytovacej plochy a pod.
Plnenie: S cieľom vyhodnotenia stavu ubytovacích kapacít vo väzenstve ako zvýšenia normy ubytovacej plochy na jedného väzňa v celách (upozornenie Výboru CPT z roku 2000, 2005), GR ZVJS vypracovalo a ministerstvo predložilo do vlády materiál (R. č. GR ZVJS-399/01-2/2004)  na základe bodu B.1 uznesenia vlády SR č. 640/2004. V súlade s týmto uznesením je v tomto materiáli hodnotený vývoj počtu obvinených a odsúdených osôb, súčasný stav a úroveň ubytovacích kapacít ústavov. Ďalej odhaduje vývoj počtu osôb vo výkone väzby a výkone trestu  odňatia slobody na obdobie do roku 2010, pričom navrhuje spôsob riešenia nedostatku kapacít a predkladá s tým súvisiace ekonomické požiadavky. Vláda SR uvedený materiál vzala uznesením č. 58 z  19.01.2005 na vedomie, nešpecifikovala však v  uznesení zabezpečenie finančných prostriedkov na realizáciu zámerov uvedených v materiáli, resp. opatrení na zvýšenie kapacity ústavov a podobne.
Obdobne vláda SR dňa 07.07.2006 vzala na vedomie „Informatívnu správu o plnení aktualizovanej Koncepcie väzenstva v SR“,  ktorú  ministerstvo  predložilo  na  základe  bodu  B.3  uznesenia vlády SR č. 640/2004 (materiál R. č. GR ZVJS-7/2-2006). V tejto správe boli zohľadnené aj odporúčania Výboru CPT (návštevy 2000,  2005), investičné potreby väzenstva do roku 2011 (zvyšovanie kapacity ústavov, rekonštrukcie objektov a pod.), ako aj predbežné finančné požiadavky potrebné na zabezpečenie aplikácie zákona č. 221/2006 Z. z. o výkone väzby, resp. zákona č. 475/2005 Z. z. o výkone trestu odňatia slobody. Napriek vyčísleniu finančných požiadaviek obsahujúcich aj zabezpečenie splnenia odporúčaní Výboru CPT, vláda SR nerozhodla o zabezpečení finančných prostriedkov na realizáciu príslušných opatrení súvisiacich s odporúčaniami Výboru CPT.
Norma  ubytovacej  plochy  na  jedného väzňa  v cele  bola zvýšená najmenej na 4 m2 pre mladistvých - § 70 ods. 3 zákona č. 475/2005 Z. z. o výkone trestu odňatia slobody s účinnosťou od 01.01.2006 a pre odsúdené ženy v § 74 ods. 1 tohto zákona. Podľa § 18 ods. 1 cit. zákona je ubytovacia plocha pre odsúdeného  najmenej  3,5 m2 (táto sa môže prechodne aj znížiť).  Obdobne  je  to  taxatívne  stanovené  v § 12  ods. 1  zákona č. 221/2006 Z. z.  o  výkone  väzby  s  účinnosťou  od 01.07.2006.
Kontrolou finančného zabezpečenia plnenia opatrení bolo zistené:
•	ZVJS v návrhu správy k štátnemu rozpočtu kapitoly MS SR na roky 2006 až 2008 za časť ZVJS dňa 12. októbra 2005 preukázal, že nebude môcť z rozpočtu na rok 2006 zabezpečiť v požadovanom   rozsahu riešenie úloh z uznesenia vlády SR č.  600 z 05.06.2002, ktoré zabezpečuje uplatnenie a realizáciu opatrení ani prípadných záverov vyplývajúcich zo správy CPT v roku 2005 s osobitným zameraním na zlepšenie a vytvorenie primeraných podmienok pre obvinených a odsúdených v ústavoch. Taktiež neboli v rozpočte vytvorené dostatočné podmienky na realizáciu opatrení, ktoré zabezpečia zvýšenie ubytovacích kapacít  v ústavoch a podobne.
•	V roku 2006 ZVJS začal realizáciu odstránenia nedostatkov uvedených  v správe CPT:
-	rekonštrukcia objektu výkonu väzby v Ústave na výkon väzby (ďalej len „ÚVV“) Bratislava, spracovanie projektovej dokumentácie (ďalej PD) v sume 4749 tis. Sk,
-	rekonštrukcia objektu prevádzkových priestorov v ÚVV Bratislava, spracovanie PD - 2858 tis. Sk,
-	rekonštrukcia objektu výkonu trestu v ÚVV Bratislava, spracovanie PD - 1444 tis. Sk,
-	rekonštrukcia objektu č. 5 v Ústave na výkon trestu odňatia slobody (ďalej len „ÚVTOS“) a ÚVV Ilava, spracovanie PD  - 631 tis. Sk,
-	rekonštrukcia úpravy ciel (WC) ÚVV a ÚVTOS Košice, spracovanie PD - 191 tis. Sk,
-	rekonštrukcia úpravy ciel (WC) ÚVV Levoča, realizácia - 574 tis. Sk.
•	Návrh rozpočtu pre ZVJS zabezpečuje nevyhnutné financovanie základných potrieb väzenstva. Návrh rozpočtu nevytvára dostatočný priestor na riešenie nových úloh vyplývajúcich z  rekodifikácie trestnoprávnych kódexov vrátane zákona o výkone väzby a zákona o výkone trestu odňatia slobody  s  účinnosťou od 01.01.2006,  resp. 01.07.2006 a  tiež na plnenie požiadaviek Výboru CPT smerujúcich na skvalitnenie priestorových a materiálovo-hygienických podmienok pre obvinených a odsúdených a pod.
•	Materiál o rozpočte nereaguje tiež na aktuálny nepriaznivý vývoj zmeny cien energií a pohonných hmôt s predpokladaným dosahom na napätie v hospodárení ústavov a GR ZVJS.
•	Na základe prijatého uznesenia vlády SR č. 686 zo dňa 09.08.2006 – viazať výdavky rozpočtových kapitol – boli rozpočtovej kapitole MS SR viazané výdavky vo výške 126 112 tis. Sk, z toho ZVJS v čiastke 59 205 tis. Sk. Pri realizácii viazania výdavkov bolo potrebné pozastaviť a prehodnotiť jednotlivé akcie – priority tak, aby boli v roku 2006 zabezpečené nevyhnutné potreby vo výdavkovej časti zboru ako stravovanie, energie a pod.. Realizácia odstraňovania nedostatkov zo správy CPT bola pozastavená a presunutá do ďalších rokov. Pri návrhu východísk štátneho rozpočtu na roky 2007 až 2009 si zbor v rámci priorít uplatňoval zvýšenie vo výdavkovej časti štátneho rozpočtu nasledovne: aplikácia predpisov o výkone väzby a  výkone trestu odňatia slobody, výstavba  ubytovacích kapacít a vývoj informačného systému v úhrnnej sume cca 150 000 tis. Sk. 
Uvedená skutočnosť pri tvorbe rozpočtu na rok 2007 nebola Ministerstvom financií SR zohľadnená. Pritom pri rozpise výdavkov pre ZVJS prišlo k viazaniu východísk pre rok 2007 o 110 000 tis. Sk. Z toho  kategória  700  kapitálové  výdavky  51 379  tis.  Sk,   630  bežné výdavky,  tovary  a  služby 58 621 tis. Sk. V prípade nezaradenia priorít a krátení výdavkov východísk pre rok 2007 nie je možné a reálne ani v nasledujúcom roku realizovať opatrenia prijaté na základe správy Výboru CPT.
•	Správa o  plnení aktualizovanej Koncepcie väzenstva v Slovenskej republike (úloha B.3 uznesenia vlády SR č. 640/2004), ktorú spracovalo GR ZVJS – č. m. GR ZVJS-7/2-2006, obsahovala všetky finančné požiadavky, resp. potreby na zabezpečenie vyššie uvádzaných priorít väzenstva vrátane pokrytia finančných nákladov súvisiacich s odporúčaniami Výboru CPT výhľadovo do roku 2011. Táto bola vládou SR dňa 07.06.2006 vzatá iba na vedomie bez prijatia konkrétneho uznesenia, hoci podľa návrhu uznesenia bolo v bode C.1 až C.3 uložené ministerke spravodlivosti zabezpečiť finančné požiadavky  pre potreby väzenstva v súlade so správou. Zo záznamu z operatívnej porady ministerstva z 18.05.2006 v bode A.4 však vyplynulo, že túto správu vzala na vedomie, ale ministerka mala pripomienku k návrhu uznesenia s tým, že podmienka zabezpečenia finančných požiadaviek sa do návrhu uznesenia nezapracovala.
Je preto potrebné, aby v rokoch 2008, 2009 a nasledujúcich boli zohľadnené priority ZVJS a pri rozpise východísk samotného rozpočtu boli pridelené rozpočtové prostriedky ZVJS účelovo určené na riešenie a realizáciu odporúčaní CPT, dosahy nových zákonov a podobne. 
V ÚVTOS a ÚVV Ilava a ÚVV Bratislava, ktoré navštívili členovia Výboru CPT v roku 2005, zamestnanci GR ZVJS za účasti kontrolnej skupiny ÚV SR vykonali v novembri 2006 kontroly, ktorými bolo zistené plnenie opatrení súvisiacich s  odporúčaniami Výboru CPT. Komplexné kontroly v ostatných ústavoch sa vykonajú v zmysle prijatých opatrení na odstránenie zistených nedostatkov súvisiacich s plnením úlohy D.2. uznesenia vlády SR č. 34/2006, podľa ktorej mal podpredseda vlády a minister spravodlivosti v rámci svojej pôsobnosti zabezpečiť vykonanie kontroly plnenia opatrení uvedených v odpovedi vlády SR na správu Výboru CPT. 

2) Plnenie úlohy v Ministerstve vnútra SR:
Opatrenia MV SR sa zameriavajú na tie odporúčania Výboru CPT, ktoré vláda SR akceptovala a ktoré neboli dostačujúco zdôvodnené v odpovedi vlády SR na správu Výboru CPT. Pre zabezpečenie plnenia opatrení uvedených v odpovedi vlády k  správe Výboru CPT prerokovalo vedenie prezídia PZ na 34. porade dňa 11.04.2006 „Vyhodnotenie odporúčaní Európskeho výboru na zabránenie mučenia a neľudského či ponižujúceho zaobchádzania alebo trestania z jeho návštevy v Slovenskej republike v dňoch 22.02. až 03.03.2005“, na ktorého základe boli prijaté a realizované nasledovné úlohy:
K bodu 7 správy Výboru CPT: Výbor CPT odporúča vyvinúť úsilie na zabezpečenie toho, aby všetky kompetentné orgány vrátane orgánov na miestnej úrovni, dostali podrobné informácie o mandáte výboru a o svojich povinnostiach vo vzťahu k navštevujúcim  delegáciám. Mali by sa prehodnotiť ustanovenia Trestného poriadku v zmysle povinností vyplývajúcich z dohovoru, ktorým sa ustanovuje Výbor CPT.
Úloha 34.6.1. Vypracovať usmernenie pre útvary PZ, ktoré vykonávajú vyšetrovanie a skrátené vyšetrovanie v súvislosti s aplikáciou čl. 8 Európskeho dohovoru na zabránenie mučenia a neľudského či ponižujúceho zaobchádzania alebo trestania  a  listom sekcie medzinárodného  a  európskeho práva MS SR k nazeraniu do spisov na základe medzinárodných zmlúv.
Úloha 34.6.2.  Iniciovať na MS SR v súvislosti s odporúčaniami Európskeho dohovoru na zabránenie mučenia a neľudského či ponižujúceho zaobchádzania alebo trestania novelu Trestného poriadku s cieľom prehodnotiť ustanovenie § 69.
Plnenie: Prezident PZ vydal usmernenie v súvislosti s nazeraním do vyšetrovacích spisov na základe medzinárodných zmlúv č.p. PPZ-280/JKP-OVK-2006 zo dňa 12.05.2006, ktoré bolo zaslané riaditeľom Úradu boja proti organizovanej kriminalite PPZ, Úradu boja proti korupcii PPZ, Úradu justičnej a kriminálnej PPZ, Úradu hraničnej a cudzineckej polície (ďalej ÚHCP) PPZ a riaditeľom krajských riaditeľstiev PZ, ktorým sa umožňuje členom Výboru CPT pri plnení ich úloh nazerať do vyšetrovacích spisov v časti týkajúcej sa zadržania obvineného a obmedzenia  osobnej  slobody  podozrivej  osoby  príslušníkmi PZ . V zmysle čl. 8 ods. 2 Európskeho dohovoru na zabránenie mučenia a neľudského či ponižujúceho zaobchádzania alebo trestania (Štrasburg, 26. 11. 1987) členovia výboru majú oprávnenie žiadať od príslušných slovenských orgánov informácie potrebné na splnenie úloh výboru. Dohovor je v zmysle Ústavy SR prezidentskou medzinárodnou zmluvou, ktorá má prednosť pred zákonmi (Čl. 7 ods. 5 Ústavy). Skutočnosť, že ustanovenie § 69 Trestného poriadku neuvádzalo medzi oprávnenými subjektmi Výbor CPT, nemá za následok jeho vylúčenie z pôsobnosti cit. ustanovenia. V nadväznosti na uvedené usmernenie riaditeľ Úradu justičnej a  kriminálnej polície PPZ inicioval na MS SR návrh na vypracovanie novely Trestného poriadku umožňujúcej členom Výboru CPT nazerať do spisov pri plnení svojich úloh. Úloha splnená.  
K bodu 17 správy Výboru CPT: Výbor CPT odporúča, aby slovenské orgány naďalej posudzovali vysokú prioritu odbornej príprave policajtov vrátane nadobúdania praktických schopností potrebných na riešenie vysoko rizikových situácií, akými je zadržiavanie a vypočúvanie podozrivých osôb.
Úloha 34.6.3. Vypracovať novelu rozkazu prezidenta PZ č. 15/2005 tak,  aby súčasťou skúšok zo znalostí všeobecne záväzných právnych predpisov bol aj dohovor na zabránenie mučenia a neľudského či ponižujúceho zaobchádzania alebo trestania
Úloha 36.5.5. Zabezpečiť preškolenie policajtov útvarov v pôsobnosti krajských riaditeľstiev PZ a úradu hraničnej a cudzineckej polície prezídia PZ a Európskeho dohovoru na zabránenie mučenia a neľudského či ponižujúceho zaobchádzania alebo trestania
Plnenie: Prezident PZ vydal novelu rozkazu č. 15/2005 pre organizačné súčasti PPZ, KR PZ a OR PZ s účinnosťou od 01.07.2006. Novela bola doplnená  okrem  iných  zákonov  a  nariadení MV SR aj o Európsky dohovor na zabránenie mučenia a neľudského, či ponižujúceho zaobchádzania alebo trestania podľa oznámenia MZV SR  č. 26/1995 Z. z..  Na  základe  vyžiadania  Prezídia PZ  (list č. PPZ-220-45/KA-2006 zo dňa 23.10.2006) riaditelia KR PZ a riaditeľ ÚHCP písomne oznámili, že úlohu splnili v určenej lehote. Splnenie úlohy bolo kontrolou overené na KR PZ Bratislava a Košice (výsledky sú uvedené v bode 36.6.8). Úloha splnená.  

K bodu 35 správy Výboru CPT: Výbor CPT odporúča prijať primerané kroky na nápravu nedostatkov v navštívených celách policajného zistenia 
Úloha 36.6.6.   Zabezpečiť   vykonávanie   kontroly   dodržiavania   nariadenia    ministra   vnútra   SR  č. 41/2003 o celách policajného zaistenia v znení nariadenia ministra vnútra SR č. 52/2005
Úloha 36.6.7.  Plánovať finančné prostriedky na rekonštrukcie, resp. bežnú údržbu objektov tak, aby boli vytvorené predpoklady na rekonštrukcie ciel policajného zaistenia
Úloha 36.6.9.  V rámci plánovanej kontrolnej činnosti na útvaroch PZ kontrolu súčasne zamerať na dodržiavanie ustanovení §§ 68 a 68a zákona o Policajnom zbore
Plnenie: Riaditelia KR PZ a riaditeľ ÚHCP písomne informovali PPZ o plnení úloh 36.6.6, 36.6.7. a 36.6.9.. KR PZ v rámci svojej riadiacej pôsobnosti vykonali kontroly na OR PZ, napr.: v Martine, Čadci, Ružomberku, Leviciach, Nových Zámkoch, Topoľčanoch, Považskej Bystrici a Dubnici. Pri kontrolách neboli zistené nedostatky.
Úloha 36.6.8. Raz ročne vykonať spoločnú kontrolu plnenia úloh súvisiacich s mandátom Výboru CPT na vybranom útvare PZ; výsledok kontroly zovšeobecniť na porade prezidenta PZ s riaditeľmi krajských riaditeľstiev PZ
Plnenie: Kontrolná skupina zložená z pracovníkov odboru kontroly výkonu služby, odboru poriadkovej polície a kancelárie prezidenta PZ vykonala spoločnú kontrolu plnenia im uložených úloh v dňoch 25.-27.10.2006 na KR PZ v Košiciach a v dňoch 30.-31.10.2006 na KR PZ v Bratislave. Zistila, že informácie, ktoré KR PZ predložili o plnení úloh 34.6.5., 34.6.6., 34.6.7. a 34.6.9., boli vyhodnotené objektívne. Kontrolná skupina na KR PZ Bratislava a Košice okrem vyššie uvedených úloh kontrolovala plnenie ďalších úloh spojených s činnosťou príslušníkov PZ pri zadržaní, zaistení a obvinení osôb, ktorá oblasť bola tiež predmetom návštevy SR, ktorú uskutočnil Výbor CPT. Ide napríklad o:
cely a ich vybavenie
-	upratovanie ciel
-	funkčnosť osvetlenia ciel
-	vybavenie posteľami, stolíkmi, WC, obmurovkou ciel
-	funkčnosť vetrania
-	prístup k pitnej vode
-	funkčnosť splachovania WC
-	funkčnosť duálnej hlásky
-	funkčnosť videokamery v celách
vedenie knihy zadržaných a zaistených osôb
-	úplnosť vedených údajov
-	vyplňovanie tlačiva o odobratých veciach
-	poučenie o právach zadržaných a zaistených osôb
-	poučenie o režime v celách
-	dodržiavanie lehôt obmedzenia osobnej slobody
-	kontrola správania sa osôb v celách
-	zabezpečenie stravovania osôb umiestnených v celách.
Kontroly boli vykonané v zmysle nariadenia MV SR č. 41/2003 o celách policajného zaistenia a nariadenia MV SR č. 51/2001 o činnosti pohotovostných policajných útvarov odborov poriadkovej polície. Pri kontrolách neboli zistené nedostatky.
K bodu 19 správy Výboru CPT: Výbor CPT poukazuje na to, že putá by sa nemali používať ako náhrada za bezpečné priestory na dočasné zadržanie osôb a súčasne vyzýva slovenské orgány, aby zabezpečili umiestnenie zadržaných osôb v primeraných priestoroch hneď od začiatku zaistenia, a odstránenie kovových obručí z policajných zariadení v celej Slovenskej republike
Úloha 34.6.10. Požiadať listom Výbor CPT o  bližšiu špecifikáciu „bezpečných priestorov“ na umiestňovanie predvedených, zaistených,  zadržaných  a  zatknutých osôb na útvaroch policajného zboru  (s poukázaním na zaužívanú prax v členských štátoch Európskej únie)
Plnenie: Na základe svojich zistení Výbor CPT v správe pre vládu SR o návšteve Slovenska uviedol v bode 19, že „putá by sa nemali používať ako náhrada za bezpečné priestory na dočasné zadržanie osôb“. Vo svojom konštatovaní bližšie nešpecifikoval, o aké priestory ide, keďže nejde o cely policajného zaistenia. V záujme zistiť zaužívané štandardy takýchto priestorov v krajinách Európskej únie (technické parametre a ich minimálne vybavenie) je potrebné definovať technické parametre týchto priestorov Výborom CPT, keďže v snahe realizovať toto odporúčanie bude potrebné takéto priestory vybudovať na všetkých príslušných útvaroch PZ.
Z tohto dôvodu požiadal prezident PZ listom č.p. PPZ-120-34/KAS-2006 zo dňa 10.05.2006, zaslaným Informačnej kancelárii Rady Európy v Bratislave, Výbor CPT o spoluprácu pri špecifikácii „bezpečných priestorov“ na umiestňovanie predvedených, zaistených, zadržaných a zatknutých osôb na útvaroch PZ. Odpoveď Výboru CPT do konca výkonu kontroly prezident PZ nedostal. Úloha je zo strany MV SR splnená.

3) Plnenie úlohy v Ministerstve zdravotníctva SR:
Na základe poverenia ministra zdravotníctva SR č. 74/2006 zo dňa 25.10.2006 bola vykonaná kontrola plnenia uznesenia č. 34/2006 v MZ SR s nasledovnými zisteniami:
Bod 84 správy Výboru CPT: Výbor CPT si želá dostať vysvetlenie slovenských orgánov týkajúce sa skutočnosti, že zdravotná poisťovňa odmieta hradiť dlhodobejšiu liečbu.
Plnenie:  Financovanie   poskytovateľov   zdravotnej  starostlivosti,  t. j.   aj   tých,   ktorí   poskytujú psychiatrickú starostlivosť a dlhodobú liečbu je zabezpečované prostredníctvom zdravotných poisťovní formou zmluvného vzťahu poskytovateľa zdravotnej starostlivosti so zdravotnou poisťovňou. Nad rámec zmluvného limitu finančných prostriedkov zdravotné poisťovne finančné krytie zabezpečia len v odôvodnenom prípade a na základe vzájomnej dohody medzi poskytovateľom zdravotnej starostlivosti a príslušnou zdravotnou poisťovňou. Úloha splnená.
Bod 88 : Výbor CPT odporúča, aby slovenské orgány vypracovali a implementovali stratégiu zameranú na zabránenie násilia medzi pacientmi. 
Plnenie: Ministerstvo zdravotníctva SR vypracúva „Metodické opatrenia  na zabránenie prejavov  násilia medzi pacientmi v zdravotníckych zariadeniach poskytujúcich psychiatrickú starostlivosť“. Úloha sa plní.
Bod 96 a 98 : Výbor CPT odporúča, aby kompetentné orgány čo najskôr obsadili 5 voľných miest psychiatrov vo Veľkom Záluží, zvýšili počet psychiatrov v Sokolovciach o 2 ďalších psychiatrov a zvýšili stav stredného zdravotného personálu v obidvoch zariadeniach. Výbor CPT odporúča, aby slovenské orgány urobili kroky na prijatie ďalších pracovníkov s kvalifikáciou na vedenie sociálno-terapeutických aktivít
Plnenie: Pre zabezpečenie plnenia opatrení k cit. bodom správy Výboru CPT MZ SR pripravuje novelu vyhlášky č. 428/2006 Z. z. o minimálnych požiadavkách na personálne zabezpečenie a materiálno-technické vybavenie jednotlivých druhov zdravotníckych zariadení, ktorou bude vymedzený počet a špecializácia pracovníkov ústavných zariadení. Úloha sa plní.
Bod 99: Výbor CPT si želá dostať vyjadrenia slovenských orgánov k otázke vzdelávacích príležitostí pre pracovníkov psychiatrických zariadení na Slovensku
Plnenie: Vzdelávanie zdravotníckeho personálu je realizované prostredníctvom Slovenskej zdravotníckej univerzity, Slovenskej psychiatrickej spoločnosti a prostredníctvom školiacich akcií zabezpečovaných farmaceutickými  firmami. Úloha sa plní.

Bod 106: Výbor CPT slovenským orgánom odporúča zadať komplexný vedecký výskum o používaní sieťových postelí v psychiatrických zariadeniach v súčasnosti a o možných alternatívnych metódach zaobchádzania s dotknutými pacientmi. 
Pokiaľ sa naďalej používajú sieťové postele, Výbor CPT odporúča prijať opatrenia zabezpečujúce, aby osoby umiestnené do týchto postelí neboli vystavené pohľadom ostatných spolupacientov/obyvateľov a aby personál nad nimi vykonával potrebný dohľad.
Za žiadnych okolností by sa sieťové postele nemali používať ako spôsob úspory personálnych nákladov.
Plnenie: Používanie sieťových postelí v psychiatrických zariadeniach je trvale predmetom komplexného vedeckého výskumu, na ktorého základe MZ SR zaslalo metodické opatrenia dňa 03.05.2006 všetkým zdravotníckym zariadeniam poskytujúcim psychiatrickú starostlivosť s požiadavkou, aby bol personál zariadenia o týchto opatreniach informovaný a aby zabezpečil dostupnosť k informáciám aj pre pacientov. Úloha sa plní.
Bod 113 : Výbor CPT si želá dostať ďalšie a podrobnejšie informácie o Národnej rade pre duševné zdravie a o jej činnosti.
Plnenie: Rada duševného zdravia je poradným orgánom  ministra zdravotníctva SR. Po nominácii jej členov ministrami jednotlivých rezortov ich menuje minister zdravotníctva SR. Ďalej sú členmi zástupcovia zo ZMOSU, rôznych združení a mimovládnych organizácií. Činnosť rady je zameraná na sledovanie, koordinovanie a vyhodnocovanie plnenia úloh Národného programu duševného zdravia schváleného uznesením vlády SR č. 947/2004 a na plnenie a analyzovanie realizácie úloh vyplývajúcich z Plánu realizácie Národného programu duševného zdravia na roky 2005 – 2015, schváleného uznesením vlády SR č. 901/2005.  Úloha splnená.

Výsledky kontroly v zariadeniach MZ SR

Vzhľadom na to, že MZ SR nevykonalo kontrolu plnenia opatrení v zmysle úlohy D.2. uznesenia vlády č. 34/2006 v zariadeniach, ktorých sa týkali odporúčania Výboru CPT a následné opatrenia prijaté vládou, Úrad vlády SR inicioval a jeho zamestnanci sa zúčastnili na výkone kontroly v Psychiatrickej nemocnici (PN) Veľké Zálužie a v Psychiatrickej liečebni (PL) v Sokolovciach. Vykonanými kontrolami sa preukázalo, že prijaté opatrenia sa plnia, keď bolo zistené napríklad:
Bod 89:  Výbor CPT odporúča vylepšiť vzhľad interiéru zatvorenej časti oddelenia č. 2 vo Veľkom Záluží a znížiť obsadenosť tejto časti a dvoch izieb v zatvorenej časti oddelenia č. 3, zlepšiť vizuálny dohľad nad pacientmi v oddelení č. 3.

Plnenie :  V správe Výboru CPT pre vládu SR sú nesprávne označené oddelenia, v ktorých boli zistené nedostatky. Uvádza sa v nej, že oddelenie č. 3 je ženské oddelenie, pritom v skutočnosti je toto oddelenie označené ako oddelenie č. 2 a naopak mužské oddelenie bolo uvedené ako oddelenie č. 2, pritom v skutočnosti ide o oddelenie č. 3. Rekonštrukciami vykonanými v mesiacoch február- apríl 2006 bola stavebnými úpravami troch miestností zväčšená jedáleň. Zároveň boli vymaľované priestory chodby, jedálne izieb a spoločenskej miestnosti, v ktorej pacienti trávia najviac času. Všetky postele v izbách  a  stoly v jedálni sú v dohľade kamier uzavretého televízneho okruhu, čím sa zlepšil vizuálny dohľad nad pacientmi. Úloha je splnená.
Bod 90: Výbor CPT si želá dostať podrobnejšie informácie o budúcnosti PL Sokolovce
Plnenie: PL Sokolovce zanikla k 31.08.2005 rozhodnutím MZ SR z 26.07.2005 v rámci prebiehajúcej reformy a transformácie v rezorte zdravotníctva. Dňa 01.09.2005 došlo k zlúčeniu PL Sokolovce s Fakultnou nemocnicou Trnava. V rámci koncepcie rozvoja zdravotníckeho zariadenia FN Trnava sa ďalej uvažuje s dvoma alternatívami :

1.	Presťahovanie PL Sokolovce do FN Trnava (za predpokladu presťahovania chirurgických oddelení vo FN Trnava do Pavilónu chirurgických disciplín a možností využitia štrukturálnych fondov), pričom počet lôžok v PL Sokolovce poklesne z doterajších 110 na maximálny počet  90. 
2.	Zachovanie PL Sokolovce v pôvodných priestoroch za predpokladu rekonštrukcie priestorov využitím prostriedkov zo štrukturálnych fondov a zníženia počtu lôžok na maximálny počet 90.
V oboch prípadoch bude dodržaná minimálna sieť psychiatrických lôžok v rámci Trnavského kraja. Ďalší postup bude realizovaný po výbere vhodnej alternatívy riešenia celej situácie.  
Bod 92:  Výbor CPT odporúča, aby sa prijali kroky na zabezpečenie cieľavedomejšej aktivity cez víkendy a v popoludňajších hodinách, aby sa venovala zvýšená pozornosť zabezpečeniu primeranej ponuky terapeutických aktivít pre pacientov v uzavretom oddelení č. 2
Plnenie: Rehabilitačné činnosti a terapeutické aktivity sa realizujú v rámci možností, ktoré sú limitované  počtom  personálu.	Pacienti sú indikovaní do rehabilitačných a psychoterapeutických programov najmä počas pracovných dní. V PN Veľké Zálužie sa v popoludňajších hodinách a počas víkendov vykonáva bazálna rehabilitácia a režimová liečba a uskutočňujú sa vychádzky a spoločenské hry. V PL Sokolovce sa využíva rekonštruovaný rehabilitačný pavilón s posilňovňou, telocvičňou, psychoterapeutickou miestnosťou a priestorom pre arteterapiu. V areáli PL je tiež ihrisko a chránený park. Úloha sa plní.
Bod 93: Výbor CPT žiada informáciu v súvislosti s otázkou diferenciácie pacientov pri ich zaraďovaní do terapeutických programov -podľa zistenia CPT sú pacienti zaraďovaní do terapeutických programov a aktivít na základe územného kritéria - Overenie skutočného stavu
Plnenie: Pacienti v PN Veľké Zálužie a v PL Sokolovce sú zaraďovaní do terapeutických aktivít podľa diagnostických kritérií a aktuálneho psychického stavu. Pri kontrole nebolo zistené zaraďovanie pacientov podľa územného kritéria. Pravdepodobne došlo k nepresnému prekladu do anglického jazyka, alebo nepresne pochopenej indikácii na prijatie pacienta na príslušné oddelenie. Úloha je splnená.	
Bod 96 a 97: Výbor CPT odporúča, aby kompetentné orgány čo najskôr obsadili 5 voľných miest psychiatrov v PN Veľké Zálužie a zvýšili stav stredného zdravotného personálu a v PL Sokolovce zvýšili počet psychiatrov o dvoch ďalších psychiatrov a zvýšili stav stredného zdravotného personálu.
Plnenie:	    Počet lekárov a sestier v PN Veľké Zálužie:
Celkový počet lekárov							13
-	z toho atestovaných							10
Celkový počet sestier							95
Počet lekárov a sestier  v PL Sokolovce:
Celkový počet lekárov							  4
Celkový počet sestier								14
Celkový počet sanitárov							  3
V nemocnici aj v liečebni sú problémy so získavaním lekárov a zdravotných sestier. Lekári a zdravotné sestry po získaní špecializácie odchádzajú do neštátnych ambulancií, prípadne do zahraničia. Nedostatok zdravotných sestier je momentálne riešený zamestnávaním zdravotných sestier - dôchodkýň. Úloha sa plní.
Bod 99 :   Výbor   CPT   žiada   informáciu  o  zabezpečení   ďalšieho   vzdelávania   a   zvýšenia kvalifikácie pracovníkov
Plnenie: Vzdelávanie prebieha kontinuálne, lekári aj sestry sa zúčastňujú seminárov v psychiatrickej liečebni,  seminárov   usporiadaných  Slovenskou psychiatrickou  spoločnosťou  a  komorou  sestier, školiacich  akcií  usporiadaných  pod  záštitou  farmaceutických  firiem  a  Slovenskej  zdravotníckej univerzity. Úloha sa plní.
Bod 106 : Výbor CPT odporúča prijať opatrenia na používanie obmedzovacích prostriedkov
v zdravotníckych zariadeniach - najmä sieťových postelí
Plnenie: V PN Veľké Zálužie a PL Sokolovce v prípade použitia obmedzovacích prostriedkov zdravotnícky personál pristupuje podľa Metodických opatrení MZ SR. Zariadenia majú vypracovaný pre svoje podmienky Metodický pokyn k používaniu obmedzovacích prostriedkov, ktorý vychádza z Metodického pokynu MZ SR. Školenia zamestnancov sa uskutočňujú dvakrát ročne. Metodické opatrenia sú dostupné pacientom aj zamestnancom na vývesných tabuliach na chodbách a vo vyšetrovni. Pobyt pacienta je zaznačený v jeho zdravotnej dokumentácii s uvedením dôvodu, ďalšími náležitosťami sú podpis lekára s pečiatkou, čas ordinácie, monitorovanie základných funkcií, tlak krvi, pulz, tep a taktiež uvedený čas ukončenia. Záznam o indikovanom obmedzovacom prostriedku je uvedený aj v osobitnom zošite. Úloha sa plní.
Bod 110: Výbor CPT požaduje, aby dobrovoľní pacienti mali právo opustiť  zatvorené oddelenia a nemocnicu vôbec, alebo stiahnuť  predtým poskytnutý  súhlas  s liečbou.
Výbor CPT si želá zdôrazniť, že pokiaľ dobrovoľne prijatý pacient, ktorý vyjadril želanie opustiť nemocnicu a podľa názoru lekárov ešte  potrebuje  nemocničnú starostlivosť, malo by sa v plnom rozsahu aplikovať občianskoprávne konanie o nedobrovoľnom umiestnení.
Plnenie: Dobrovoľne prijatý pacient má právo opustiť akútne (zatvorené) oddelenie a nemocnicu, resp. liečebňu. Odchod z liečenia na vlastnú žiadosť potvrdzuje podpisom, ako aj to, že bol informovaný lekárom o svojom zdravotnom stave a riziku spojenom s predčasným ukončením hospitalizácie.  Ak pacient s liečbou nesúhlasí, ale jeho psychický stav podľa zhodnotenia psychiatra vyžaduje liečbu, v zmysle § 9 zákona 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov psychiater nahlási nedobrovoľnú liečbu do 24 hodín na súd, ktorý posúdi opodstatnenosť nedobrovoľnej liečby. V prípade súhlasu okresného súdu s návrhom psychiatra, pacient nemôže opustiť nemocnicu, resp. liečebňu z dôvodu ohrozenia seba a svojho okolia. Úloha sa plní. 
Bod 111: Výbor CPT si želá byť informovaný o tom, či pacient, ktorému bola nariadená ochranná liečba, má právo v primeraných intervaloch požiadať súdny orgán o zváženie nevyhnutnosti jeho umiestnenia v zariadení.
Plnenie : Na základe požiadania pacienta umiestneného v PN Veľké Zálužie o prešetrenie a zrušenie ochranného liečenia okresný súd rozhodol o ukončení liečby dňa 09.10.2006. Okresný súd niekoľkokrát zamietol návrhy  na zmenu liečby na ambulantnú,  podané v rokoch  2002, 2003  a  2004,  ako  aj  návrh  z 06.02.2006 u odsúdeného umiestneného v PL Sokolovce. O návrhu z 05.10.2006 okresný súd ešte nerokoval. Návrh na zmenu liečby iného odsúdeného podaný dňa  11.01.2005, okresný súd zamietol. O ďalšom návrhu zo dňa 03.02.2006 okresný súd rozhodne na základe súdnoznaleckého posudku. Úloha sa plní.
Bod 112:  Výbor CPT odporúča zaviesť spoľahlivejší systém informovania psychiatrických pacientov o ich právach, napr. v podobe úvodnej brožúry obsahujúcej domáci poriadok  a práva pacientov. Túto brožúru by mal dostať každý pacient pri prijatí do nemocnice a rodiny pacientov. Pacientovi, ktorý brožúre nerozumie, by sa mala poskytnúť primeraná pomoc.
Plnenie: Každý pacient po prijatí do kontrolovanej nemocnice je oboznámený s liečebným poriadkom, denným programom a poučený o svojich právach, čo dokumentuje svojím podpisom na prijímacom liste. Informačnú brožúru o právach pacienta, vydanú Ministerstvom zdravotníctva SR, dostane každý pacient pri jeho príjme a dostupný je aj pre rodiny pacientov a iné návštevy pacientov. Povinnosti personálu a práva a povinnosti pacientov sú uvedené aj na informačných tabuliach umiestnených na chodbe každého oddelenia. Úloha sa plní.

Bod 113 : Výbor CPT vyzýva slovenské orgány, aby zvážili aktívnejšiu úlohu prokurátorov v súvislosti s kontrolou starostlivosti o pacientov
Plnenie: Dozorní  prokurátori  vykonávajú  v  zmysle  čl. 2 ods. 2 príkazu  generálneho prokurátora SR č. 7/1997 z  12. 08. 1997 o výkone dozoru prokurátora nad dodržiavaním zákonov a ostatných všeobecne záväzných právnych predpisov v miestach výkonu ochranného liečenia a ústavného liečenia kontrolu starostlivosti o pacienta. Previerkami vykonanými v PN Veľké Zálužie v dňoch 27.03.2006 a 13.06.2006 neboli zistené žiadne nedostatky, ani neboli doručené žiadne sťažnosti alebo žiadosti osôb vykonávajúcich ochranné liečenie alebo hospitalizáciu bez ich  súhlasu. V PL  Sokolovce od ukončenia návštevy Výboru CPT vykonala Krajská prokuratúra Trnava v roku 2005 tri previerky, pri ktorých nebol zistený žiadny prípad nezákonného držania pacienta vo výkone ochranného ústavného liečenia. V jednotlivých hodnotených obdobiach sa nevyskytla ani jedna sťažnosť na postup zdravotníckeho personálu a nebolo zistené ani porušenie práv pacientov garantovaných ústavou. Okresná prokuratúra Trnava vykonávala previerky v rokoch 2005 a 2006 štvrťročne, pričom neboli jej doručené žiadne žiadosti, sťažnosti a podnety od osôb absolvujúcich ochranné liečenie, dobrovoľnú hospitalizáciu alebo hospitalizáciu bez ich súhlasu. Nedostatky boli zistené v dokumentácii niektorých pacientov. Na odstránenie nedostatkov uložil  prokurátor prijať opatrenia (napríklad doložiť doklady o právoplatnosti rozsudku súdu, o opatrovníctve manžela voči manželke, nahlásenie prijatia pacienta okresnému súdu a pod.). Nasledujúcimi previerkami bolo zistené splnenie prijatých opatrení. Úloha sa plní.
Úlohou D.5. vláda uložila ministerke práce, sociálnych vecí a rodiny „v rámci korekcie sociálnej reformy riešiť sociálne postavenie rómskych spoluobčanov“ v termíne do 31. 03. 2006.
Ministerka práce, sociálnych vecí a rodiny v liste č. 28773/06-II/1 zo 04.12.2006 informovala Úrad vlády SR o plnení úlohy. MPSVR SR realizuje ochranné a podporné opatrenia na podporu tej časti etnickej rómskej populácie, ktorá je ohrozená rizikom sociálneho vylúčenia. Ide predovšetkým o dlhodobo nezamestnané osoby, z ktorých je väčšina dlhodobo vylúčená z trhu práce, je odkázaná na pomoc v hmotnej núdzi a  žije v  ekonomicky marginalizovanom a materiálne deprimovanom prostredí.
Ochranné a podporné opatrenia sa týkajú:
-	podpory vo vzdelávaní a následného prístupu na trh práce s dôrazom najmä na prístup k predškolskej výchove, podporu počas školskej dochádzky a programy druhej šance,
-	pomoci v hmotnej núdzi podľa zákona č. 599/2003 Z. z. o pomoci v hmotnej núdzi a o zmene a doplnení niektorých zákonov, ktorý taxatívne vymedzuje podmienky poskytovania pomoci,
-	poskytovania dotácií pre deti – dotácie na stravu a školské potreby, podmienené účasťou dieťaťa na vyučovaní, a dotácie na štipendium, ktoré sú podmienené študijnými výsledkami dieťaťa,
-	programov realizovaných prostredníctvom Fondu sociálneho rozvoja, ktorých zámerom je podpora participácie a sebestačnosti vylúčených jednotlivcov a skupín na živote komunity a spoločnosti. Fond sociálneho rozvoja realizuje od roku 2004 Národný projekt VI „Zvýšenie zamestnanosti skupín postihnutých a ohrozených sociálnym vylúčením prostredníctvom partnerstiev sociálnej inklúzie“, ktorý je financovaný z prostriedkov Európskeho sociálneho fondu, a program „Rozvoj lokálnej infraštruktúry“, ktorý je financovaný z prostriedkov štátneho rozpočtu a je zameraný na zlepšenie sociálneho začlenenia a zamestnanosti cieľových skupín programu a ich aktivizácie,
-	programu podpory rozvoja komunitnej sociálnej práce v obciach, ktorého cieľom je zlepšiť životnú situáciu a integrovať sociálne vylúčené komunity s ohľadom na ich špecifické potreby a podmienky prostredníctvom nevyhnutnej osobitnej pomoci,
-	zriadenia stredísk osobnej hygieny a práčovní,
-	podpory infraštruktúry pre rómske osady (budovanie prívodu pitnej vody a kanalizácie).
MPSVR SR na základe odporúčania č. 81 správy Výboru CPT prijalo opatrenie v oblasti legislatívy, ktorým bolo predloženie „Návrhu zákona o sociálnych službách“ podľa plánu legislatívnych úloh vlády SR v mesiaci september 2007. Dôvodom predloženia je nové vecné vymedzenie sociálnych služieb, úprava podmienok ich poskytovania a financovanie, previazanosť sociálnych služieb a zdravotnej starostlivosti, akreditácia a štandardy sociálnych služieb.
V bode E.1. vláda odporučila generálnemu prokurátorovi priebežne „zabezpečiť vykonávanie dozoru v zariadeniach, kde sú umiestnené osoby zbavené slobody na základe rozhodnutia štátneho orgánu v zmysle odporúčaní uvedených v odpovedi vlády SR“.
Generálny prokurátor v liste č. IV Spr 1006/06-46 zo 04.12.2006 informoval Úrad vlády SR o zabezpečení vykonávania dozornej činnosti. Prokurátori v Slovenskej republike priebežne vykonávajú dozor nad zachovávaním zákonnosti v miestach, kde sú držané osoby pozbavené osobnej slobody alebo osoby, ktorých osobná sloboda je obmedzená na základe rozhodnutia súdu  alebo iného oprávneného štátneho orgánu. V roku 2005 vykonali prokurátori okresných, krajských a generálnej prokuratúry v ústavoch na výkon väzby 129 kontrolných previerok, v ústavoch na výkon trestu odňatia slobody 226 kontrolných previerok, na úseku dozoru nad ochranným liečením 107 previerok a 894 previerok v celách policajného zaistenia. Postup okresných a krajských prokuratúr metodicky usmerňuje a kontroluje trestný odbor generálnej prokuratúry.
V bode E.2. vláda odporučila predsedovi Bratislavského samosprávneho kraja priebežne „realizovať opatrenia uvedené v odpovedi vlády SR s cieľom vykonania odporúčaní Výboru CPT vrátane finančného zabezpečenia týchto opatrení“.
Predseda Bratislavského samosprávneho kraja v liste č. 104300/2006/SOC-2 zo 04.12.2006 informoval Úrad vlády SR o plnení opatrení týkajúcich sa domovov sociálnych služieb (DSS). 
Opatrenie k bodu č. 69: Výbor CPT si želá dostať potvrdenie o dátume presunu všetkých klientok DSS vo Veľkom Bieli do nových zariadení spolu s presnými informáciami týkajúcimi sa kapacity týchto zariadení, počtu klientiek v každom z nich, ich životných podmienok, jednotlivých kategórií a počtu personálu a navrhovaných spôsobov liečby a aktivít. Výbor CPT si tiež želá dostať potvrdenie o dátume zatvorenia DSS vo Veľkom Bieli.
Plnenie: Zastupiteľstvo BSK uznesením č. 75/2005 zo dňa 21.09.2005 zrušilo rozpočtovú organizáciu DSS pre dospelých Veľký Biel a schválilo zriadenie dvoch rozpočtových nástupnických organizácií DSS Plavecké Podhradie a DSS Senec – Báhoň od 01.11.2005. Klientky boli do týchto zariadení presunuté v  mesiacoch január, resp. apríl 2006. Zamestnanci spĺňajú kvalifikačné predpoklady na výkon svojej funkcie. DSS sú vybavené moderným nábytkom, novými televízormi a audiovizuálnou technikou. V izbách sú polohovateľné postele elektrické aj mechanické a sú prispôsobené zdravotnému stavu klientiek.
Opatrenie k bodu č. 74: Výbor CPT očakáva, že všetky zainteresované subjekty (vedenie, pracovníci, krajské a celoštátne orgány) vytrvajú vo svojom úsilí o zabezpečenie primeraných životných podmienok, riadnej starostlivosti a liečby pre klientky DSS.
Plnenie: V DSS sa poskytuje starostlivosť občanom s duševnými poruchami. Základnou starostlivosťou je stravovanie, bývanie a zaopatrenie. Taktiež sa poskytuje výchova, poradenstvo, záujmová činnosť, kultúrna činnosť, pracovná terapia, rekreačná činnosť a rehabilitačná činnosť. V zariadeniach sa podporuje účasť na spoločenskom živote. Občan, ktorému sa poskytuje sociálna starostlivosť, sa podieľa na určovaní životných podmienok v zariadení prostredníctvom zvolených zástupcov. Zariadenia sa podieľajú aj na zabezpečovaní zdravotnej starostlivosti v zmysle platnej legislatívy. Bratislavský samosprávny kraj v rámci rozvoja ľudských zdrojov požiadal v novembri 2006 Ministerstvo práce, sociálnych vecí a rodiny SR o čerpanie finančných prostriedkov ESF s cieľom zriadiť Stredisko vzdelávania pre celoživotné vzdelávanie manažérov a zamestnancov zariadení sociálnych služieb s cieľom zvyšovania kvalifikácie personálu a tým posilnenia kvality a flexibility pracovníkov v zariadeniach sociálnych služieb. Bratislavský samosprávny kraj v rámci koncepcie rozvoja sociálnych služieb od roku 2003 realizuje Komunitný plán. Výsledkom komunitného plánovania bude vytvorenie systému sociálnych služieb na miestnej úrovni, ktorý zodpovedá miestnym potrebám, reaguje na lokálne odlišnosti a zaisťuje účelné vynakladanie finančných prostriedkov pri zabezpečovaní sociálnej pomoci.
Opatrenie k bodu č. 77: Výbor CPT zaujíma vyjadrenie slovenských orgánov k možnému konfliktu záujmov v súvislosti s ustanovením sociálnej pracovníčky DSS vo Veľkom Bieli za zákonného zástupcu pre 40 klientiek.
Plnenie:  Po presťahovaní klientiek  z DSS Veľký Biel  je situácia v novovytvorených DSS nasledovná: Z 53 klientiek je v DSS Plavecké Podhradie 35 zbavených svojprávnosti, v Senci z deviatich klientiek je zbavených svojprávnosti šesť a v Báhoni je z 54 klientiek zbavených svojprávnosti 38 klientiek. Zdravotne postihnutí občania majú rozhodnutím súdu ustanovenú za opatrovníka fyzickú osobu, ktorá spĺňa podmienky na vykonávanie tejto funkcie. Vždy je to v prvom rade rodinný príslušník. Ak občan nemá blízku osobu, súd určí právoplatným rozhodnutím orgán verejnej správy alebo štatutárneho zástupcu domova sociálnych služieb, kde je občan umiestnený. Z celkového počtu 79 klientiek zbavených svojprávnosti je súdom určený za opatrovníka štatutárny zástupca domova sociálnych služieb v 42 prípadoch.
Opatrenie k bodu č. 78: Výbor CPT si želá dostať bližšie informácie o dôvodoch zjavne opatrného postoja súdov pri vybavovaní podnetu na obnovenie svojprávnosti klientiek, ktoré boli predtým zbavené svojprávnosti.
Plnenie: DSS Plavecké Podhradie a DSS Senec – Báhoň podali v roku 2006 návrh na zrušenie rozhodnutia o zbavení svojprávnosti u 10 klientiek. Tieto návrhy boli súdom zamietnuté na základe posudku súdneho znalca z odboru psychiatrie na jednotlivé osoby.
Opatrenie k bodu č. 79: Výbor CPT odporúča zaviesť informačné brožúrky o domácom poriadku a právach klientiek používaného vo Veľkom Bieli vo všetkých domovoch sociálnych služieb na Slovensku.
Plnenie: Bratislavský samosprávny kraj má vo všetkých 16 zariadeniach sociálnych služieb zabezpečené informačné brožúrky, informačné tabule a plagáty. Niektoré zo zariadení sociálnych služieb majú vytvorenú svoju web stránku.
Opatrenie k bodu č. 80 Výbor CPT odporúča vykonávať pravidelné kontroly v Domove sociálnych služieb vo Veľkom Bieli (ako aj v ostatných domovoch sociálnych služieb na Slovensku) v súlade s platnými právnymi predpismi.
Plnenie: Bratislavský samosprávny kraj pravidelne uskutočňuje kontroly v zariadeniach sociálnych služieb, ktoré má vo svojej zriaďovateľskej pôsobnosti. Hodnotí sa kvalita poskytovaných sociálnych služieb, zisťuje sa spokojnosť klientov v zariadeniach sociálnych služieb, vybavujú sa sťažnosti občanov a poskytuje sa odborné poradenstvo pre občanov zariadení, ale aj občanov regiónu.
Predseda Trnavského samosprávneho kraja v liste č. 2706/2006/OSOCP z  01.12.2006 informoval Úrad vlády SR o splnení opatrenia, týkajúceho sa zistenia Výboru CPT o používaní sieťových postelí v DSS Okoč v roku 2000. V súčasnosti sa sieťové postele  nepoužívajú v žiadnom zo zariadení sociálnych služieb v pôsobnosti Trnavského samosprávneho kraja. Zvýšila sa odbornosť personálu v zariadeniach, v DSS Okoč je hlavnou sestrou diplomovaná psychiatrická sestra. Priebežnou kontrolou sa nezistilo používanie prostriedkov telesného i netelesného obmedzenia občanov s duševnými poruchami a poruchami správania a porušovanie práv a právom chránených záujmov občanov nachádzajúcich sa v zariadeniach sociálnych služieb.

x          x          x
Zo súhrnných výsledkov  kontroly plnenia úloh z uznesení vlády splatných v III. štvrťroku 2006 a plnenia uznesenia vlády SR č. 34/2006 vyplýva, že:
-	     zo 405 termínovaných úloh splatných v kontrolovanom období sa dve úlohy nesplnili (0,5%). Podiel netermínovaných úloh predstavuje 78,4% všetkých úloh, čo znamená, že je vyšší v porovnaní s predchádzajúcimi obdobiami. Do návrhov uznesení vlády SR viac netermínovaných úloh ako termínovaných úloh predložili najmä ministri hospodárstva, zdravotníctva a ministerka práce, sociálnych vecí a rodiny,
-	    úlohy D.1., E.1. a E.2. z uznesenia vlády SR č. 34/2006 nadväzujúce na správu Výboru CPT zo strany kontrolovaných subjektov, generálneho prokurátora, v  Bratislavskom a  Trnavskom samosprávnom kraji sú splnené, resp. vzhľadom na svoj trvalý charakter sú plnené priebežne, 
-	odporúčania Výboru CPT v oblasti rekonštrukcie a  technického vybavenia ústavov na výkon trestu odňatia slobody a ústavov na výkon väzby je možné realizovať po pridelení finančných prostriedkov na tento účel,
-	    zvýšenie počtu odborných zamestnancov poskytujúcich starostlivosť občanom v zariadeniach poskytujúcich psychiatrické liečenie v súlade s odporúčaním výboru CPT závisí od pridelenia finančných prostriedkov na tento účel,
-	    vo vybraných zariadeniach, ktoré poskytujú psychiatrické liečenie, sa nezistili nedostatky v dodržiavaní základných ľudských práv a slobôd klientov, pri poskytovaní starostlivosti sa nepreukázalo neľudské alebo ponižujúce zaobchádzanie alebo trestanie, používanie sieťových postelí je v súlade s platnými predpismi,
-	kontrolu plnenia opatrení uvedených v odpovedi vlády SR na správu Výboru CPT podľa úlohy D.2. uznesenia vlády SR č. 34/2006 Ministerstvo spravodlivosti SR nevykonalo komplexne v podriadených organizáciách a Ministerstvo zdravotníctva SR ju nevykonalo v PN Veľké Zálužie a PL Sokolovce vôbec,
-	    úlohu D.5. v oblasti riešenia sociálneho postavenia rómskych spoluobčanov, MPSVR SR realizuje ochrannými a podpornými opatreniami a pripravuje aj legislatívne opatrenia (návrh zákona o sociálnych službách).
Výsledné materiály z kontroly boli v kontrolovaných subjektoch prerokované v súlade so zákonom NR SR č. 10/1996 Z. z. o kontrole v štátnej správe v znení neskorších predpisov a ich vedúcim sa uložilo prijať opatrenia na odstránenie zistených nedostatkov. Z úrovne vlády sa odporúča prijať úlohu v rámci uznesenia vlády tak, ako je obsiahnutá v jeho návrhu.

Bratislava 16. februára  2007